L'alcalde de Sagunt es reuneix amb el Comité de Treballadors de l'Ajuntament per a debatre el catàleg definitiu de llocs de treball
25 de juny 2018

![Imagen 1](/media/actualidad/PublishingImages/1 Políticos/ZZ ayto nueva.jpg)![Imagen 2](/media/5pbdobg0/c_quico-fernandez.jpg)

L'alcalde de Sagunt, Quico Fernández, i el delegat de Personal, Sergio Moreno, han mantingut una reunió amb el Comité de Treballadors de l'Ajuntament amb la finalitat d'abordar temes com l'aprovació definitiva del catàleg de llocs de treball i la carrera professional. 

En la reunió també han estat presents les regidores Roser Maestro i Natalia Antonino, en representació de l'Equip de Govern. Respecte al catàleg de llocs de treball, Fernández ha assenyalat que existeix **“sintonia pel que fa a la necessitat de tindre un catàleg definitiu”** i assegura que es continua treballant en això. **“Nosaltres ens hem compromés a continuar treballant en esta línia”**, ha dit Fernández. 

D'altra banda, la carrera professional és una possibilitat prevista en la llei perquè els funcionaris i funcionàries de l'Ajuntament puguen **“avançar, créixer i reconéixer per part de l'administració la seua formació, el seu esforç, i que suposa una millora en la seua qualificació i la seua retribució, lligada a la formació”**, ha explicat l'alcalde. 

L'Ajuntament de Sagunt busca arribar a un acord per a sumar-se al reconeixement de la carrera professional del seu funcionariat, com ja fan la Generalitat Valenciana i l'Ajuntament de València. Fernández espera arribar a un acord **“que siga acceptable des del punt de vista de les limitacions pressupostàries de l'Ajuntament i també des de la pròpia sostenibilitat de la institució”**. 

**“Com a govern responsable d'una institució, no hem de pensar només en curt termini, perquè evidentment estem treballant amb recursos de tots els ciutadans, però sí que estem disposats a arribar a un acord amb els sindicats, amb el comité d'empresa, que supose un reconeixement d'esta carrera professional adequada a la realitat del nostre Ajuntament i evidentment que té una sèrie de contrapartides per part dels treballadors en matèria de formació”**, ha declarat Fernández. 

El primer edil assegura que, en la reunió mantinguda hui, els representants dels treballadors i els de l'Equip de Govern **“han posat damunt de la taula els seus compromisos”** i creu que **“hi ha una predisposició per a arribar a acords, i això sempre és positiu, perquè el treball de l'Ajuntament depén sobretot dels seus treballadors i treballadores”**.

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-es-reuneix-amb-el-comite-de-treballadors-de-l-ajuntament-per-a-debatre-el-cataleg-definitiu-de-llocs-de-treball/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-es-reuneix-amb-el-comite-de-treballadors-de-l-ajuntament-per-a-debatre-el-cataleg-definitiu-de-llocs-de-treball/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-es-reuneix-amb-el-comite-de-treballadors-de-l-ajuntament-per-a-debatre-el-cataleg-definitiu-de-llocs-de-treball/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-es-reuneix-amb-el-comite-de-treballadors-de-l-ajuntament-per-a-debatre-el-cataleg-definitiu-de-llocs-de-treball/)